विलायत पोर्टल :कर्बला में इमाम हुसैन अ.स. की शहादत के बाद दीन और दीनदारों की सारी ज़िम्मेदारी इमाम सज्जाद अ.स. पर थी, और आप के लिए बहुत ही कठिन था कि एक तरफ़ बाप और भाइयों की लाशें थीं तो दूसरी तरफ़ मां बहनों के खुले हुए सर, और इस परिस्तिथि में दीन के अहकाम और कर्बला और इमाम हुसैन अ.स. की क़ुर्बानी का मक़्सद भी लोगों के सामने ज़ाहिर करना है, यह ऐसे हालात थे कि जिनमें केवल इमाम अ.स. ही साबित क़दम रह सकते थे। यज़ीद अभी अपनी ज़ाहिरी जीत के नशे में चूर था और अपने ख़्याल में अपने को कर्बला में जीता हुआ समझ रहा था तभी उसने हुक्म दिया कि अहले बैत अ.स. के घराने के क़ैद किए गए लोगों को दरबार में लाकर उनका अपमान किया जाए, फिर सिपाहियों को हुक्म दिया गया कि सभी क़ैदियों को रस्सी में बांधकर लाया जाए और चूंकि इमाम सज्जाद अ.स. इस क़ाफ़िले के सरपरस्त थे इसलिए उनको ज़ंजीर से बांध कर दरबार में लाने का हुक्म दिया। (सियरो आलामिन-नब्ला, जिल्द 3, पेज 216)